Hells Angels lukker sin afdeling i Esbjerg og flytter til Aarhus-forstaden Lystrup, bekræfter Jørn »Jønke« Nielsen fra rockerklubben.

Annonce

Så er det endeligt. Rockerklubben Hells Angels vender tilbage til Aarhus - nærmere bestemt Lystrup. Her har klubben kendt under initialerne HA købt et hus i det lokale industrikvarter på Marøgelhøj 5.

»Vi samler os i en større afdeling. Vi flytter til Aarhus. Vi tager alle derop,« siger Jørn »Jønke« Nielsen, talsmand for Hells Angels og kendt for at være morddømt, til TV 2.

Hells Angels forlod sin århusianske matrikel på Bryggervej i Risskov tilbage i 2014 og rykkede sine aktiviteter til Esbjerg. Nu lukker klubben sin afdeling i Esbjerg og vender altså for alvor tilbage til Aarhus.

Jørn »Jønke« Nielsen vil overfor TV 2 ikke uddybe, hvorfor rockerne flytter til Lystrup og samler flere afdelinger her.

»Du kan kalde det rettidig omhu,« er den eneste kommentar, Jørn »Jønke« Nielsen har til TV 2.

Klubben har siden fundet nye lokaler på Marøgelhøj 5 i Lystrup lidt uden for Aarhus.

Annonce

Rygterne har svirret

Rygterne om, at Hells Angels ville vende tilbage til Aarhus og netop Lystrup har svirret i et halvt års tid. Nu er det så en kendsgerning, at rockerne rykker ind i JA Fabriks gamle på Marøgelhøj.

Østjyllands Politi holder øje med situationen, og sidste år udtalte chefpolitiinspektør Bent Preben Nielsen, at »det betyder meget for politiet, at det nu ved, hvor vi har dem (rockerne, red) henne, for så er det nemmere at holde øje med dem. Vi følger dem tæt, og de får den service, de har krav på.«

Annonce

Tjente gode penge

Da Hells Angels solgte sit klubhus gennem 13 år på Bryggervej i Risskov i efteråret 2014 til ejendomselskabet Domis A/S, gjorde klubben tilsyneladende en god forretning.

Tal fra tinglysningen viser ifølge boliga.dk, at ejendommen blev solgt for 7,7 millioner kroner. Til sammenligning betalte Hells Angels kun 2,1 millioner kroner for ejendommen i 2001 og scorede dermed en betragtelig milliongevinst.

Her i industrikvarteret i Lystrup skal Hells Angels have sit nye klubhus.